Dorp trek laer om gesin nadat 2-jarige doodgery is | Netwerk24
Deur Elsabé Pienaar 14 Januarie 2020 19:46
Fred en Marché Holtzhausen met NJ (3) en Malan (2). Foto: Facebook
Die hegte gemeenskap van Graaff-Reinet trek laer om 'n jong gesin nadat 'n tweejarige kind hier doodgery is.
Die ongeluk het verlede Donderdag omstreeks 17:30 in Spandauville gebeur toe Marché Holtzhausen, eienaar van die Réve-skoonheidsalon, in trurat uit haar oprit gery het en onbewus was daarvan dat haar seuntjie, Malan, agter die motor was.
"Ons hele gemeenskap is geruk en beleef saam met die gesin intense hartseer oor dié verlies," het 'n vriendin van Holtzhausen aan Netwerk24 gesê.
"Dit was werklik net 'n fratsongeluk wat enigeen kon oorkom, en dis seker maar prosedure, maar dis absoluut belaglik dat die polisie 'n saak van strafbare manslag ondersoek."
Volgens die vriendin was Holtzhausen op pad na 'n oefenklas toe die ongeluk gebeur het.
Volgens kapt. Bradley Rawlinson, polisiewoordvoerder, is die kind na die plaaslike Midlands-hospitaal, slegs enkele strate van die Holtzhausens se huis, gehaas. Hy is egter by sy aankoms dood verklaar.
Die gesin het nie op medianavrae gereageer nie, maar 'n anonieme vriend van Fred Holtzhausen, Malan se pa, het gesê die gesin is teen dié tyd oorweldig deur medianavrae, en het gevra dat hulle met rus gelaat word.
"Sover ek weet, het hulle gister (Maandag) van klein Malan afskeid geneem en 'n diens word Saterdag gehou."